Eurolanche

Vývoj projektu

Fanklub Eurolanche vznikol 12. augusta 2007. Prvou hromadnou akciou registrovaných členov sa stalo stretnutie s vtedajším brankárom Colorada Avalanche Petrom Budajom v Banskej Bystrici v roku 2008, na ktorom sa stal krstným otcom projektu. Na základe Budajovho prísľubu pomoci s lístkami na zápasy Avalanche odcestovali koncom roka prví traja členovia do Denveru v rámci výletu Eurolanche Invasion I. Od toho momentu fanklub zorganizoval ďalších deväť Eurolanche Invasion.
Vo svojej viac ako desaťročnej histórii Eurolanche zorganizoval deväť stretnutí svojich členov na Slovensku a v Česku a viacero stretnutí s bývalými alebo vtedajšími hráčmi Colorada Avalanche. Členovia fanklubu mali možnosť stretnúť sa s Petrom Budajom, Paulom Stastnym, Milanom Hejdukom, Janom Hejdom, Davidom Kočím, Scottom Parkerom, Stevenom Reinprechtom, Uwe Kruppom a Davidom Aebischerom. Ďalšie stretnutia s aktívnymi hráčmi sa uskutočňujú na jednotlivých výletoch v Colorade.
V roku 2011 fanklub zmenil svoju hlavnú webovú stránku po tretíkrát. Prostredníctvom nej prináša pravidelné články o Colorade Avalanche a o svojej činnosti. Základom tvorby obsahu webovej stránky je redakcia. O fanklub sa stará niekoľko ďalších aktívnych členov bez nároku na honorár. Ide o nekomerčný a neziskový projekt.
Okrem výletov do Colorada fanklub zorganizoval v roku 2017 výlet svojich 57 členov do Švédska na podujatie NHL Global Series, keď dva zápasy odohrali v Štokholme Colorado Avalanche a Ottawa Senators.
Fanklub prevádzkuje okrem hlavnej webovej stránky ďalších šesť zameraných na výlety do USA, zápasy pod holým nebom proti Detroitu Red Wings, dvojzápas vo Švédsku, oslavu svojho 10. výročia a podporu predaja knihy v slovenčine a angličtine.

Kniha

Koncom roka 2017 publikoval predseda fanklubu knižku "10 rokov fanklubu Eurolanche - Príbeh oddaných fanúšikov Colorada Avalanche o tom, ako sa z Európy dostali do haly Pepsi Center" v slovenčine a v angličtine (preklad zabezpečil podpredseda fanklubu Michal Hežely) v limitovanom náklade 300 kusov. Do konca roka bol vypredaný takmer celý náklad.

Výlety do USA

Fanklub Eurolanche zorganizoval od sezóny 2008/09 deväť výletov do USA pod názvom Eurolanche Invasion. Desiaty výlet Eurolanche Invasion X sa uskutoční na prelome februára a marca 2018.
Doterajších deviatich výletov sa zúčastnilo spolu 54 členov fanklubu zo Slovenska, Česka, Rakúska, Maďarska, Rumunska, Fínska, Nemecka a Švajčiarska. V hale Pepsi Center v Denveri si pozreli 52 zápasov Colorada Avalanche. Ďalšie štyri videli na ihriskách súperov v Minnesote, Chicagu, Anaheime a San Jose. Okrem štátu Colorado navštívili aj ďalšie americké štáty a to Wyoming, Utah, Nevada, Kalifornia, Arizona, Nové Mexiko, Nebraska, Iowa, Minnesota, Illinois a samostatné štáty Kanada a Mexiko.

Členstvo

Členstvo vo fanklube je bezplatné pre každého fanúšika Colorada Avalanche. Na hlavnej webovej stránke fanklubu je k dispozícii registračný formulár. Každý člen, ktorý sa raz za dva roky zúčastní aspoň jednej akcie organizovanej fanklubom sa automaticky stáva členom skupiny Yeti Ultras. Iba jej členovia sa môžu zúčastňovať väčšiny súťaží o suveníry Colorada Avalanche a čerpať ďalšie výhody.

Eurolanche v médiách

Fanklub Eurolanche sa často spomína v európskych, aj severoamerických médiách. Médiá informujú o jeho činnosti a často citujú jeho vlastné informácie o Colorade Avalanche. Web fanklubu napríklad ako prvý oznámil správu o úmrtí bývalého hokejistu Avalanche Mareka Svatoša. Vlastné informácie získava fanklub aj prostredníctvom exkluzívnych rozhovorov priamo s hráčmi.
Priamo o činnosti fanklubu informovali napríklad celoštátna americká televízia NBC Sports (rozhovor spravil s členmi fanklubu legenda NHL Jeremy Roenick), americké regionálne stanice Altitude TV, Fox 31, CBS Denver, regionálny denník Denver Post, oficiálna webová stránka Colorada Avalanche, najznámejší časopis o NHL na svete The Hockey News, webová stránka NHL.com, najväčší európsky časopis o NHL ProHockey, najčítanejší slovenský denník Nový Čas, najstarší slovenský týždenník Život, slovenská športová televízia DIGI Sport, české regionálne noviny a mnohé ďalšie.